हास्य को नवरसों में प्रमुख स्थान दिया गया है , लेकिन इन फ़िल्मी लटके झटकों ने इसे हास्यास्पद रस बना दिया है. संस्कृत नाटकों में विदूषक व् सूत्रधार होते थे जो मनोरंजन करते थे. नट-नटी संवाद भी यहीं काम करते थे. शेक्सपीयर के नाटकों में भी क्लाउन ऑफ़ दी एम्पायर होता था ,ये लोग आम आदमी के प्रतिनिधि होते थे , राजा इनकी आवाज को अवाम की आवाज मानता था. मगर आज कल की कॉमेडी से भगवन बचाए. उलटे सीधे कपड़े, पुरुष को नारी बनाना, नारी को पुरुष का स्वांग बनाना –हो गई कॉमेडी. बीच बीच में हंसी के कैसेट भर दो. एक दो लोगों को खाली हंसने ,चिल्लाने के लिए बैठा दो. कर्यक्रम की टी आर पी के लिए किसी भी हद तक जाकर करोड़ों के खेल खेलो.